બારડોલી સહિત સમગ્ર સુરત જિલ્લામાં ચારેક દિવસથી સતત વરસી રહેલા વરસાદે શુક્રવારના રોજ વિરામ લીધો હતો. છૂટાછવાયા વરસાદને બાદ કરતાં ક્યાંય ભારે વરસાદ નોંધાયો ન હતો. ઉપરવાસમાં પડેલા ભારે વરસાદને પગલે ગુરુવારના રોજ મીંઢોળા નદી ગાંડિતુર બનતા કિનારેના 300 જેટલા ઘરોમાં પાણી ફરી વળ્યા હતા. જેને કારણે લોકોએ સુરક્ષિત જગ્યાએ આશરો લેવાની ફરજ પડી હતી. દરમ્યાન આજે સવારે નીચાણ વાળા વિસ્તારમાંથી પાણી ઉતરવાની શરૂઆત થતાં જ અસરગ્રસ્તો તેમના ઘરે પહોંચ્યા હતા. અને ઘરોમાંથી ગંદકી બહાર કાઢવાની શરૂઆત કરી હતી. બીજી તરફ ગંદકીના કારણે રોગચાળો ફેલાય નહીં તે માટે પાલિકા દ્વારા પણ દવાનો છંટકાવ કરવામાં આવે તેવી માંગ સ્થાનિક લોકો કરી રહ્યા છે. પાણી ઉતરતા જ બારડોલી તાલુકાનાં ઇશનપોર, માંગરોળિયા, કરચકા, ઉતારા અને વધાવા ગામો સાથેનો સંપર્ક પૂર્વવત થયો હતો. માંગરોળિયા અને અકોટી ગામ વચ્ચેની ખાડી પરથી બપોર બાદ પાણી ઉતરી જતાં વાહનવ્યવહાર ફરી શરૂ કરાયો હતો. તેમજ ખાડી ફળિયા અને આશ્રમ શાળાના બાળકો તેમજ શિક્ષકોએ રાહત અનુભવી હતી.